太乙金華宗旨

# 呂祖全書先天虛無太乙金華宗旨小序

從來語之從重者，不妨姑置其餘。

《太乙金華宗旨》一編，出自蘇門吳氏抄本，闡說存心養性之學，多與儒釋二教相同。其初係旌陽真君受斗中孝悌王之傳，不落言詮文字，所謂淨明大法、忠孝雷霆是也。洎康熙戊申歲，我呂祖奉敕偕邱譚二真，降壇於毘陵白龍精舍，宣揚宗旨，傳示淨明法派潘乾德等七人，後緣人多物故，星散不齊，孝悌王於康熙壬申仲夏，復奉帝勅，重提宗旨，時有屠乾元，付茲簡於張坎真，訂輯成書，兼錄祖師及諸真弟子序文，時師於古紅梅閣，又授是旨於坎真等七人。合諸前七人，皆係淨明法派，不在南北二宗，乃祖師代旌陽闡述宗旨，以詔後學也。

夫是書編次之例，與醫卜星相等書，判然逈(疑應為迥)別。彼則從淺入深，引人入勝，不嫌由輕及重，由顯及微，茲既以《金華宗旨》名篇，自宜以開說宗旨淵微、闡明心性筌蹄處，列諸前帙，使學者顧名思義，開卷了然。其餘邱譚二真之說，非不詳述源流戒律、行持大畧(同略)，而于本旨切要處，了無當焉。張君只依降筆先後，籠統列為二十章，前譚真，次呂祖，終邱真，不分所言輕重，未免本末失宜。恐後日閱書者，初時展卷，咸目為金華科儀矣，則於祖師宗旨之名，反多歧視，今既采入全書，自應仿照劉本章程，斟酌盡善，何可仍張君原訂，漫無區別也？謹將祖師所宣宗旨十三章弁首，而邱譚二真之說，作為宗旨垂示，附於卷末。其中有立言似非正大、字句涉於舛訛者，悉皆刪正之，庶使後學諸賢，審祖師之要旨，而推類以盡其餘也。設有責以妄易成書者，予亦何敢辭其罪乎？

乾隆乙未仲春三日，錢塘萬善子邵志琳敬序

# 孝悌王宗旨原序

昔奉綸音。命上真演化五陵之內。度拔多人。今又遴選七人焉。其與諸子所談。無非盡性至命之學。非若世人言性者不兼言命。言命者或略於言性。本體上復加工夫。有工夫莫識本體。以致失之毫釐。謬以千里。蓋言性直達先天。言命不離冲漠。性命合一。體用兼該。形色合天性以為用。天性超形色以還元。六根六塵皆為形色。有形有色悉本天真。離六塵無見性之地。舍六根無立命之基。識得六塵皆是本根。則滴滴歸源矣。見得六根皆光明藏。則處處靈通矣。是故有一物不歸性量。畢竟見性之未真。有一處不關命脈。難言立命之已至。學人本性命之學。上達玉清。下徹泉壤。法身週徧大千。曲成萬物。廣大悉備。言性而命無不該。言命而性無不具。彼以龍虎法象。煉形煉氣何為乎。是書也本為七人宏願。流傳萬劫。有具出世福。肩荷法門者虔奉修持。何患不立致九霄而飛昇紫府也。

康熙太歲壬申十一月朔旦斗中闡教孝悌明王序

# 許真君宗旨原序

天帝設位。聖人成能。聖人亦人也。何以成能于天地。蓋自日月垂象。四時運行。百卉蕃昌。人物變化。參錯不齊。愚人見其自無而之有。莫不執有而滯于形。至人則見其自有而返于無。故皆觀象而歸於化。所以數往者順。知來者逆。順則為人為物。為山川崖谷。為草木禽魚。為風雨露雷。為龍蛇怪異。凡事變不可名狀者。何易悉數。逆則為仙為佛。為威音。為元始。為贊化育之至聖。為知化育之至誠。甚矣。一順一逆之間。為人鬼異路。聖凡分界。本是同得之聖體。而獨讓至人成能。而與知與能之愚。百姓日用之而不知返其本初。亦甚可哀也已。易曰乾坤毀。則無以見易。亦謂無從指示凡夫耳。若至人即至天地毀形。再從混沌立基。亦可生天生地。生人生物。以至于無窮。是故有日月。即為我之照臨。有陰陽翕闢。即為我之一動一靜。有屈伸運行。即為我之神明變化。自本自根。誠一毫不假他求。絕無階級。一了百了。蓋人身一天地。天地有日月。人身亦有日月。天地有日月。萬象開明。故曰乾坤為易之門戶。人有日月。精華發露。其猶重門洞開。從此直登丹闕而上玉清也。抑何難哉。丹經玄奧。以玄牝為出入之門。獨是宗旨。則以乾坤為門。乾坤即陰陽也。陰陽即坎離也。坎離為大道之樞機。故曰以乾坤為門。學人得此門也。窮神知化，與元始比肩。與威音齊位。而知化育之至誠至聖。又無論矣。噫。至人之能事。其全矣乎。要不外目前之利用出入。愚百姓之易知簡能。此至人普渡心傳。所以為無量歟。

康熙壬申仲冬。淨明教主許遜序

# 孚佑帝君宗旨自序

易大傳曰。神無方也。無體也。言神至于無方體。則名言之而難盡矣。往來不窮。利用出入。日用之而不知。與天地合其德。與日月合其明。與鬼神同其變化。至矣哉。盛德大業。言之不可終窮。擬議之而無可形似。靈文秘笈俱歸塵腐。予之定是宗旨。不落名言。無從擬議。其所以斡旋天地。轉運陰陽者。在握其寸機而已。寸機轉。則千鈞恉轉。非至神至妙。其孰能與于此。自戊申歲。于白龍精舍。傳示七人。命之曰。太乙金華宗旨。蓋秘之也。非秘也。亦喻言以取象也。日月光華。人知其發越。金水之光華。能翕而受。人固不知也。無方體窮盡。而究歸于能翕而受。則自坤元而返乎乾元也。是故得其機。則妙用在我。而乾坤皆範圍之而不過矣。機者何。得一而已。一不可名。一何可守。歸之太虛。而浩浩落落。一片神行。其間變化無端。妙用不測。吾何以名之。名之曰太乙。噫。至矣。盡矣。宇菴屠子輩編輯宗旨成書。各授弟子為之闡發大意。而著之簡端。是為序。

康熙壬申孟冬。大羅天仙。斗中闡法真人。呂嵓撰

# 張祖師宗旨原序

道也者。時焉而已。日月往來。寒暑遷變。草木生長。禽鳥飛鳴。以及吾人日用動靜。莫非運用一時之中。變化無端。時至自見。斯為天地之心。不可以一名。而況于他乎。我來也晚。陽窮於上。剝換盡矣。茲當一陽初復。倏然而來。莫窮其迹。莫究其因。大地陽和。已無不潛行而默運。以為此天地之轉運也。而天地不得而自主。以為此日月之進退也。而日月亦聽其自然。風雲變易乎上。草木萌動於下。大矣哉。時之為用也。是故言道者。不離目前。即一言一動一事一物。無不可以見天地之心。蓋此天地之心。任陰陽剝換。時令推遷。而無思無為。終古寂然不動。今人舍目前而談玄說妙。則違乎時也。違時即與道背馳。何時而有見道之日乎。天下之動貞於一。動變不居。何可言盡。觀乎時而萬變皆在目前矣。從目前一一消歸於太虛。謂之見天地之心可。謂之大道之宗旨可。時也。化也。要不離乎目前而得之矣。何道之可名。何太乙之可言乎。故曰道也者。時焉而已。

壬申長至後二日。三丰道人張道衍序

# 邱真人宗旨原序

昔隨侍呂祖。與諸子標示宗旨。如易從爻卦。以前言太極也。越數年許子深菴。偕易菴滄菴輩。又得大暢宗風。如易言太極生兩儀。兩儀生四象。而四時行百物生。天地日月山河鬼神同體合德。無時無處而非宗旨之大全矣。今何時乎。大地冰堅。草木黃落。龍蛇蟄藏。風日冥漠。將以為萬物退藏而歸於寧閟乎。乃朔風何自而來。凍雲何自而起。霜清月落。曉日迎暄。鶴羽翩躚。來尋法侶。提起舊時公案。一一如在目前。往日舊遊又成故跡。則當此玄冬。亦任草木之凋殘。風霜之變易而已。何容心哉。其聚其散。孰往孰來。聚而來。其猶朔風憑虛而忽至。散而往。其若凍雲飄然而西馳。聚者不可以為常。散者豈終就於滅。物情變化。來往無端。則自五行四時而太極。而歸於無極也。萬古一時。寒暄一息。有此刻之燭光日影。霜花筆妙。則為宗旨之現前。為宗風之大暢。為作序之大成。舍此而言五行四時太極無極。恐未免失之千里矣。

康熙壬申仲冬。斗中闡教真人邱處機序

# 譚真人宗旨原序

聖真無日不在世度人。究竟何曾度得一人。亦世人能自度耳。若世人與聖真性量有增減分毫。便是度不去。聖祖初發願度生。已度盡百千萬億劫無量眾生。度此七人非七人也。即七如來毘盧遮那無量法身也。諸子不離凡夫地。何以即與古佛同尊。子輩原無信不及。所以聖祖當下即度得去。若有一毫信不及。千生難免輪迴也。自古聖賢千言萬語。無非要人識得此性光。通天徹地。古今聖凡。一齊透過。無少等待。無不完成。所謂盡性者盡此。至命者至此。採藥者採此。修證者修證此而已。此宗旨所以為萬法歸宗至尊法旨。任爾為仙佛為人天。為山河為六道。為鬼怪為昆蟲草木。無不承受法旨。皈命大宗。苟有萬分信得。及者不離當下。即與度去。有一毫信不及。饒他千生萬劫永墮迷途。向立嚴誓七人外不得妄傳。豈聖祖普度之公心。只慮世人障蔽甚深。罪業煩重。不能開發信心。而反生疑謗。是益其罪也。究竟聖祖度世之宏願。與學人謹凜之畏心。原無二無別。知此不獨仰體祖訓。先聖後聖殊途而一致矣。

康熙壬申孟冬。神霄雷霆侍宸。斗中真人譚處端序

# 潘易菴宗旨原序

憶自戊申冬，我純陽聖祖，傳示宗旨，同盟七人，再拜而受，七人之外，無傳也。其奧旨不過一二語，全不涉語言文字。迨其後，七人各有所叩，我聖祖慈悲，亦不吝教誨。日積月累，乃至成帙，噫！此非傳示之初心，然亦救度婆心。所必至歟！越二十餘年，宇菴復收輯散編。與門下細加校訂。余伏讀是書，彌深愧恨，昔年聖祖奏之上帝，拔錄七人，誠何心哉！謂度此七人，即度盡閻浮，徹古徹今，照耀無盡，度生無量，我聖祖之心亦無量，不特七人合而為一人，將合天下古今有情無情，盡歸慈航，出彼迷塗，同登道岸，白龍一燈將熄，兹地一燈，復光明輝耀，是燈也。乾坤得此而定位，三才由此而變化，百昌由此而蕃膴，人天法界，地獄眾生，無不由此而超脫。吾不知靈文秘典為何物，不知水火丹鉛為何用，誠識此燈光，無日不照徹于天地。無日不洞達於人心，無日不光被于草木禽獸，則是宗旨。原非秘授于七人，而七人即欲秘而無容秘也已。德自愧恨，負祖訓良多，敢以我祖普度之慈心，畧述之如左。

康熙壬申孟冬，淨明嗣派弟子潘乾德謹序

# 天心第一

呂祖曰：自然曰道，道無名相，一性而已，一元神而已。性命不可見，寄之天光，天光不可見，寄之兩目。古來仙真，皆口口相傳，傳一得一。自太上見化東華，遞傳嵓以及南北兩宗，全真可為極盛，盛者盛其徒眾，衰者衰于心傳，以至今日，濫泛極矣！凌替極矣！極則返，故蒙淨明許祖，垂慈普度，特立教外別傳之旨，接引上根。聞者千劫難逢，受者一時法會，皆當仰體許祖心，必於人倫日用間，立定腳跟，方可修真悟性。我今叨為度師，先以太乙金華宗旨發明，然後細為開說，太乙者，無上之謂。丹訣甚多，總假有為而臻無為，非一超直入之旨。所傳宗旨，直提性功，不落第二法門，所以為妙。金華即光也，光是何色？取象於金華，亦秘一光字在內，是先天太乙之真炁，水鄉鉛只一味者，此也。回光之功，全用逆法，注想天心，天心居日月中。《黃庭經》云：「寸田尺宅可治生，尺宅，面也。面上寸田，非天心而何？方寸中具有鬱羅蕭臺之勝，玉京丹闕之奇，乃至虛至靈之神所注。」儒曰虛中；釋曰靈台；道曰祖土、曰黃庭、曰玄關、曰先天竅。蓋天心猶宅舍一般，光乃主人翁也。故一回光，周身之氣皆上朝，如聖王定都立極，執玉帛者萬國；又如主人精明，奴婢自然奉命，各司其事。諸子只去回光，便是無上妙諦。光易動而難定，回之既久，此光凝結，即是自然法身，而凝神于九霄之上矣。《心印經》所謂默朝飛昇者，此也。

宗旨行去，別無求進之法，只在純想於此。楞嚴經云：「純想即飛，必生天上。」天非蒼蒼之天也，即生身於乾宮是也，久之自然身外天也。

金華即金丹，神明變化，各師于心。此中妙訣，雖不差毫末，然而甚活，全要聰明，又須沉靜；非極聰明人行不得，非極沉靜人守不得。

# 元神識神第二

# 回光守中第三

# 回光調息第四

# 回光差謬第五

# 回光驗證第六

# 回光活法第七

# 逍遙訣第八